లోథా కమిటీ సూచనలతో బిసిసిఐకి
1600 కోట్ల నష్టం
న్యూఢిల్లీ : ప్రకటన విరామాలపై లోథా కమిటీ సూచనలను అమలు చేస్తే భారత క్రికెట్‌ నియంత్రణ మండలి (బిసిసిఐ) 1600 కోట్ల నష్టపో నుంది. కాగా ఆదాయం తగ్గిపోతే బిసిసిఐ నిర్వహణతో పాటు జూనియర్‌ క్రికెట్‌ అభివృద్దికి పెద్ద ఎదురుదెబ్బ తగులుతుందన్న ఆందోళన వ్యక్తమవుతుంది. బిసిసిఐ ఆస్తి అప్పుల పట్టీ ప్రకారం ప్రస్తుతం రాబడి 2000 కోట్లు. ఇందులో సింహభాగం ప్రసార హక్కులు,ప్రకటనల నుంచి వస్తుంది.కానీ భోజనం, టి, డ్రింక్స్‌ విరామాల్లో మాత్రమే ప్రకటనలు ఉండాలన్నది లోధా కమిటీ సూచన.దాన్ని అమలు చేస్తే బోర్డు ఆదాయం 400 కోట్లకు పడిపోయే అవకాశముంది.ప్రస్తుతం ప్రతి బిసిసిఐ మ్యాచ్‌కు స్టార్‌ స్పోర్ట్స్‌ 43 కోట్లు చెల్లిస్తుంది.లోథా కమిటీ సూచనలు అమలైతే ఆ మొత్తం ఆదాయం 8-10 కోట్లకు పడిపోతుందని బిసిసిఐ పేర్కొంటుంది.కాగా రాష్ట్ర క్రికెట్‌ సంఘాలకు 750 కోట్ల సబ్సిడిలను బిసిసిఐ అందజేస్తుంది. అంతేగాక,అండర్‌ -19 నుంచి సీనియర్‌ జట్ల వరకు సుమారు 450 కోట్లు బిసిసిఐ ఖర్చు చేస్తుంది.ఈ నేపథ్యంలో లోథా కమిటీ సూచనలు అమలు చేస్తే వీటన్నింటికి కేటాయింపులు గణనీయంగా తగ్గే అవకాశం ఉంటుందని చెబుతుంది.
కాగా భారత క్రికెట్‌ నియంత్రణ మండలిలో ఫెను మార్పులను సూచిస్తూ జస్టిస్‌ లోథా కమిటీ ఇచ్చిన నివేదికపై బోర్డు పెద్దలు చర్చించబోతున్నారు.ఈనెల 19న దీని కోసం ప్రత్యేక సర్వసభ్య సమావేశం ఏర్పాటు చేశారు.అలాగే ఐసిసి నుంచి ప్రస్తుతం వివిధ దేశాలకు అందుతున్న వాటాల గురించి కూడా ఈ సమావేశంలో చర్చిస్తారు.ఈ సమావేశానికి హాజరయ్యేలోపే అన్ని సభ్య సంఘాలు లోథా కమిటీ ప్రతిపాధనలపై చర్చించాలని ఇప్పటికే బోర్డు సూచించింది.ఒకవేళ లోదా కమిటీ ప్రతిపాదనలకు అంగీకరిస్తే బిసిసిఐ ఏడాదికి 1600 కోట్ల వరకు నష్టం వస్తుందని అంచనా.ఈ విషయాన్ని బిసిసిఐ ప్రెసిడెంట్‌ శశాంక్‌ మనోహర్‌ ఏ విధంగా స్పందిస్తారో వేచి చూడాల్సిందే.లోథా నిబంధన అమలులోకి వస్తే మ్యాచ్‌కు 10 కోట్లు కూడా ఇవ్వకపోవచ్చు.